Hansapank avab kontori Peterburis Hansapank hakkab Peterburi filiaalis pakkuma samasugust teenuste valikut nagu oma Moskva kontoriski. Põhirõhk on korporatiivklientide teenindamisel - arveldused, laenud, rahvusvaheliste tehingute teenindamine ja koostöös Hansa Liisinguga liisingfinantseerimine. Eraisikutele pakub pank samuti arveldusi, aga ka hoiulaegaste kasutamise võimalust ja hüpoteeklaenu, teatas Hansapanga pressiesindaja. Hansapanga Venemaa äriüksuse juht Druvis Murmanis tõi esile kaks põhjust, miks kontori avamine Peterburis on Hansapangale eriti oluline. "Esiteks on see piirkond, kus meie kliendid aktiivselt tegutsevad. Teiseks on Sankt Peterburg suuruselt teine linn Venemaal. Tegevuse alustamisega seal suudame edaspidi pakkuda eelkõige oma äriklientidele, aga ka eraklientidele täelikku finantsteenuste paketti," ütles Murmanis. Hansapanga Peterburi filiaal avatakse aadressil Špalernaja 2/4, juba praegu tegutseb seal Hansa Liisingu kontor.